Ventetiden kan være lang, når en arbejdsskadesag skal færdigbehandles. Det må politiassistent Tommy Frank sande efter en næsten fireårig lang kamp. Eftervirkninger af pistolskud plager En septemberdag i 2016 blev fatal for politiassistent Tommy Frank. Det var her, at hørelsen for altid blev hæmmet. Et pistolskud fra en kollega, tæt på Tommy Franks hoved, resulterede i en hørenedsættelse og en konstant hyletone i venstre øre. Herefter begyndte en arbejdsskadesag, som der ikke just skulle vise sig at blive afgjort med samme fart, som kuglen i pistolen blev kanoneret af sted med. Næsten fire år er der gået, og Tommy Frank mangler fortsat svar. Den lange svartid vækker stor undren hos Tommy Frank. - Jeg har skrevet til dem flere gange for at rykke dem for svar, men det er først, når der kommer TV ind over, at der sker noget. Det er sørgeligt, sagde Tommy Frank tidligere til TV2 Nord. Beskæftigelsesminister i tale Det er lykkes TV2 Nord at få en kommentar fra beskæftigelsesminister, Peter Hummelgaaerd (S), der dog ikke har ønsket at stille op til interview. I stedet er han kommet med et skriftligt svar. - AES (Arbejdsmarkedets Erhvervssikring, red.) er desværre ikke i mål endnu, men det er bestemt et område, som jeg har fokus på i dialog med AES. Jeg har en klar forventning, at bestyrelsen i AES iværksætter initiativer, der skal forbedre sagsbehandlingen, skriver Peter Hummelgaard (S). Ministeren gør det desuden klart, at han ønsker, at sagsbehandlingstiderne skal ned. Derfor ønsker han en reform på området. - Der mangler ikke vilje fra regeringens side, men det har historisk vist sig at være en meget svær opgave, fortsætter ministeren. Tommy Frank er uforstående over for Arbejdsmarkedets Erhvervssikrings måde at behandle hans sag på, og beskæftigelsesminister Peter Hummelgaards svar er heller ikke opløftende. - Ministeren forholder sig ikke til min konkrete sag, så det er ikke noget, jeg rigtigt kan forholde mig til. Arbejdsmarkedets Erhvervssikring er adskillige gange blevet kritiseret for at have for lange sagsbehandlingstider, og det er på ingen måde blevet bedre de seneste to år. I nedenstående figur er det muligt at aflæse, hvad Arbejdsmarkedets Erhvervssikrings gennemsnitlige sagsbehandlingstid ligger på. Visse sager trækker imidlertid stadigvæk markant ud. Arbejdsmarkedets Erhvervssikring lover nu at afgøre Tommy Franks arbejdsskadesag hurtigst muligt. Så en afgørelse i sagen burde imidlertid være tæt på. Deres høring løber frem til den 18. september, og kort tid derefter burde Tommy Franks sag blive afgjort.

Referat:
Beskæftigelsesminister Peter Hummelgaard (S) har givet svar i sag om tinnitusramt betjent. Svaret forholder sig bare ikke til den konkrete sag, siger politiassistent Tommy Frank.